CELEX: 32018D1553
Language: lt
Date: 2018-10-15 00:00:00
Title: 2018 m. spalio 15 d. Komisijos įgyvendinimo sprendimas (ES) 2018/1553 dėl trečiųjų šalių nacionalinių augalų apsaugos organizacijų išduotų elektroninių fitosanitarinių sertifikatų pripažinimo sąlygų (pranešta dokumentu Nr. C(2018) 5370) (Tekstas svarbus EEE.)

17.10.2018   
               
               
                  LT
               
               
                  Europos Sąjungos oficialusis leidinys
               
               
                  L 260/22
               
            
         KOMISIJOS ĮGYVENDINIMO SPRENDIMAS (ES) 2018/1553
         2018 m. spalio 15 d.
         dėl trečiųjų šalių nacionalinių augalų apsaugos organizacijų išduotų elektroninių fitosanitarinių sertifikatų pripažinimo sąlygų
         
            
               (pranešta dokumentu Nr. C(2018) 5370)
            
         
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2000 m. gegužės 8 d. Tarybos direktyvą 2000/29/EB dėl apsaugos priemonių nuo augalams ir augaliniams produktams kenksmingų organizmų įvežimo į Bendriją ir išplitimo joje (1), ypač į jos 13 straipsnio 1 dalį,
         kadangi:
         
                     (1)
                  
                  
                     Direktyvoje 2000/29/EB nustatyta, kad jos V priedo B dalyje išvardyti ir į Sąjungos teritoriją vežami augalai, augaliniai produktai ir kiti objektai nuo jų įvežimo į Sąjungą momento turi būti vežami kartu su atitinkamais reikalaujamų oficialių fitosanitarinių sertifikatų originalais. Tarptautinės augalų apsaugos konvencijos (IPPC) priede nustatytas reikalaujamo fitosanitarinio sertifikato pavyzdys;
                  
               
                     (2)
                  
                  
                     Direktyvoje 2000/29/EB nustatyta, kad elektroniniai fitosanitariniai sertifikatai gali būti pripažįstami, jei laikomasi Komisijos nustatytų sąlygų;
                  
               
                     (3)
                  
                  
                     remiantis Tarybos direktyva 90/425/EEB (2) Komisijos sprendimu 2004/292/EB (3) nustatyta TRACES sistema yra Komisijos internetinė priemonė, naudojama sertifikuojant sanitarinius ir fitosanitarinius reikalavimus dėl Sąjungos vidaus prekybos gyvūnais, sperma ir embrionais, maisto produktais, pašarais ir augalais ir importuojant į Sąjungą gyvūnus, spermą ir embrionus, maisto produktus, pašarus ir augalus. Ji leidžia atlikti visą sertifikavimo procedūrą elektroniniu būdu ir sudaro sąlygas susijusiems prekybos partneriams ir kontrolės institucijoms keistis informacija;
                  
               
                     (4)
                  
                  
                     į TRACES sistemą galima įsikelti trečiųjų šalių nacionalinių augalų apsaugos organizacijų popieriuje išduotų elektroninių fitosanitarinių sertifikatų kopijas. Panašios funkcijos gali būti valstybių narių nacionalinėse sertifikavimo sistemose;
                  
               
                     (5)
                  
                  
                     Jungtinių Tautų prekybos lengvinimo ir elektroninio verslo centras (toliau – JT CEFACT) parengė techninius sandorių procesų supaprastinimo standartus, kuriais skatinamas pasaulio prekybos augimas. Šie standartai, kuriuose aprašomi informacijos mainams skirti duomenų formatai, yra svarbūs siekiant įgyvendinti kompiuterizuotą prekybos sistemą. Universali dokumentų ženklinimo kalba (XML) yra visuotinai priimtinas standartinis pranešimų formatas, skirtas duomenims dokumentuose, kaip antai fitosanitariniuose sertifikatuose, tvarkyti ir aprašyti;
                  
               
                     (6)
                  
                  
                     todėl tam, kad Sąjungoje būtų pripažįstami elektroniniai fitosanitariniai sertifikatai, turėtų būti laikomasi būtinosios sąlygos – atitikties JT CEFACT standartams ir XML formato;
                  
               
                     (7)
                  
                  
                     Europos Parlamento ir Tarybos reglamentu (ES) Nr. 910/2014 (4) nustatomos patikimumo užtikrinimo paslaugų taisyklės ir elektroninių parašų, elektroninių spaudų, elektroninių laiko žymų, elektroninių dokumentų, elektroninio registruoto pristatymo paslaugų ir interneto svetainių tapatumo nustatymo sertifikavimo paslaugų teisinė sistema, kurios yra būtinos siekiant užtikrinti tam tikrą elektroninės atpažinties priemonių patikimumo laipsnį;
                  
               
                     (8)
                  
                  
                     Reglamentu (ES) Nr. 910/2014 nustatyti būtini saugumo reikalavimai, kuriuos turi būti įmanoma įvykdyti taikant skirtingas technologijas. Visų pirma juo nustatomi reikalavimai kvalifikuotiems patikimumo užtikrinimo paslaugų teikėjams, siūlantiems kvalifikuotus elektroninius parašus ir spaudus, ir nekvalifikuotiems patikimumo užtikrinimo paslaugų teikėjams, siūlantiems pažangiuosius elektroninius parašus ir spaudus. Abiejų tipų paslaugų teikėjai gali aiškiai atpažinti pasirašantį asmenį arba spaudo kūrėją;
                  
               
                     (9)
                  
                  
                     siekiant užtikrinti tinkamą elektroninės atpažinties priemonių saugumo lygį, suskaitmeninti sertifikavimo procesą pagal 2015 m. gegužės 6 d. Komisijos komunikatą „Europos bendrosios skaitmeninės rinkos strategija“ (5) ir suvienodinti valstybėse narėse taikomus standartus, tikslinga nustatyti, kad elektroninių fitosanitarinių sertifikatų pripažinimo sąlygos turi atitikti Reglamentu (ES) Nr. 910/2014 nustatytus standartus, visų pirma taikomus kvalifikuotiems elektroniniams parašams, spaudams ir laiko žymoms bei pažangiesiems elektroniniams parašams ir spaudams;
                  
               
                     (10)
                  
                  
                     tačiau, kad būtų galima laipsniškai įgyvendinti šį sprendimą ir siekiant išvengti bet kokių prekybos sutrikimų, tikslinga ribotą laiką pripažinti elektroninius fitosanitarinius sertifikatus, atitinkančius Reglamentu (ES) Nr. 910/2014 nustatytus kriterijus, taikomus elektroniniams parašams ir spaudams;
                  
               
                     (11)
                  
                  
                     šiame sprendime nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Dalykas
            Šiuo sprendimu nustatomos trečiųjų šalių nacionalinių augalų apsaugos organizacijų išduotų elektroninių fitosanitarinių sertifikatų pripažinimo sąlygos.
         
         
            2 straipsnis
            Trečiųjų šalių nacionalinių augalų apsaugos organizacijų išduotų elektroninių fitosanitarinių sertifikatų pripažinimo sąlygos
            
               1.   Fitosanitarinis sertifikatas, kuriame pateikiama Tarptautinės augalų apsaugos konvencijos (IPPC) priede nustatytame fitosanitarinio sertifikato pavyzdyje nurodyta informacija, pripažįstamas elektroniniu fitosanitariniu sertifikatu, jeigu laikomasi visų šių reikalavimų:
               
                           a)
                        
                        
                           jis yra išduotas trečiosios šalies nacionalinės augalų apsaugos organizacijos, pasinaudojus viena iš šių sistemų:
                           
                                       i)
                                    
                                    
                                       TRACES sistema;
                                    
                                 
                                       ii)
                                    
                                    
                                       valstybės narės nacionaline sertifikavimo sistema;
                                    
                                 
                                       iii)
                                    
                                    
                                       trečiosios šalies elektroninio sertifikavimo sistema, kuria naudojantis galima keistis duomenimis su TRACES sistema arba valstybės narės nacionaline sertifikavimo sistema;
                                    
                                 
                     
                           b)
                        
                        
                           jis atitinka JT CEFACT standartą ir XML formatą;
                        
                     
                           c)
                        
                        
                           ant jo yra įgalioto pareigūno pažangusis arba kvalifikuotas elektroninis parašas, apibrėžtas Reglamento (ES) Nr. 910/2014 3 straipsnio 11 ir atitinkamai 12 punktuose;
                        
                     
                           d)
                        
                        
                           ant jo yra sertifikatą išdavusios nacionalinės augalų apsaugos organizacijos pažangusis arba kvalifikuotas elektroninis spaudas, nustatytas Reglamento (ES) Nr. 910/2014 3 straipsnio 26 ir atitinkamai 27 punktuose, arba sertifikatą išdavusios nacionalinės augalų apsaugos organizacijos teisinio atstovo pažangusis arba kvalifikuotas elektroninis parašas;
                        
                     
                           e)
                        
                        
                           ant jo yra kvalifikuota elektroninė laiko žyma, apibrėžta Reglamento (ES) Nr. 910/2014 3 straipsnio 34 punkte.
                        
                     
            
               2.   Jeigu elektroninis fitosanitarinis sertifikatas išduodamas vadovaujantis 1 dalies a punkto iii papunkčiu, valstybės narės ir Komisija taip sutvarko sertifikatų gavimo sistemą, kad pasikeitimas duomenimis būtų patvirtintas remiantis sertifikatą išdavusios nacionalinės augalų apsaugos organizacijos pažangiuoju arba kvalifikuotu elektroniniu spaudu arba sertifikatą išdavusios nacionalinės augalų apsaugos organizacijos teisinio atstovo pažangiuoju arba kvalifikuotu elektroniniu parašu. Tokiu atveju 1 dalies c punkte nurodyta sąlyga nėra taikoma.
            
            
               3.   Nukrypstant nuo 1 dalies c ir d punktuose nustatytų reikalavimų, 12 mėnesių iki 2019 m. spalio 15 d. fitosanitarinis sertifikatas pripažįstamas elektroniniu fitosanitariniu sertifikatu, jeigu ant jo yra įgalioto atstovo elektroninis parašas, apibrėžtas Reglamento (ES) Nr. 910/2014 3 straipsnio 10 punkte, ir sertifikatą išdavusios nacionalinės augalų apsaugos organizacijos elektroninis spaudas, apibrėžtas Reglamento (ES) Nr. 910/2014 3 straipsnio 25 punkte, arba sertifikatą išdavusios nacionalinės augalų apsaugos organizacijos teisinio atstovo elektroninis parašas.
            
         
         
            3 straipsnis
            Adresatai
            Šis sprendimas skirtas valstybėms narėms.
         
         
            Priimta Briuselyje 2018 m. spalio 15 d.
            
               
                  Komisijos vardu
               
               Vytenis ANDRIUKAITIS
               
                  Komisijos narys
               
            
         
         
            (1)  OL L 169, 2000 7 10, p. 1.
         
            (2)  1990 m. birželio 26 d. Tarybos direktyva 90/425/EEB dėl Bendrijos vidaus prekyboje tam tikrais gyvūnais ir produktais taikomų veterinarinių ir zootechninių patikrinimų, siekiant užbaigti vidaus rinkos kūrimą (OL L 224, 1990 8 18, p. 29).
         
            (3)  2004 m. kovo 30 d. Komisijos sprendimas 2004/292/EB dėl TRACES sistemos įdiegimo ir iš dalies keičiantis Sprendimą 92/486/EEB (OL L 94, 2004 3 31, p. 63).
         
            (4)  2014 m. liepos 23 d. Europos Parlamento ir Tarybos reglamentas (ES) Nr. 910/2014 dėl elektroninės atpažinties ir elektroninių operacijų patikimumo užtikrinimo paslaugų vidaus rinkoje, kuriuo panaikinama Direktyva 1999/93/EB (OL L 257, 2014 8 28, p. 73).
         
            (5)  COM(2015) 192 final.